Obvestilo podjetjem, ki nameravajo dajati fluorirane ogljikovodike v razsutem stanju na trg Evropske unije v letu 2024

(2023/C 10/06)

1. To obvestilo je naslovljeno na podjetja, ki nameravajo predložiti izjavo o dajanju fluoriranih ogljikovodikov v razsutem stanju na trg Unije v letu 2024 v skladu s členom 16(2) in (4) Uredbe (EU) št. 517/2014 (1) Evropskega parlamenta in Sveta o fluoriranih toplogrednih plinih (v nadaljnjem besedilu: Uredba). Sklicevanja na Unijo je treba v tem obvestilu razumeti tako, da vključujejo Severno Irsko (2).

2. Fluorirani ogljikovodiki (HFC) pomenijo snovi, navedene v Prilogi I, oddelek 1, k Uredbi, ali zmesi, ki vsebujejo katero koli od teh snovi: HFC-23, HFC-32, HFC-41, HFC-125, HFC-134, HFC-134a, HFC-143, HFC-143a, HFC-152, HFC-152a, HFC-161, HFC-227ea, HFC-236cb, HFC-236ea, HFC-236fa, HFC-245ca, HFC-245fa, HFC-365mfc, HFC-43-10mee.

3. Za kakršno koli dajanje teh snovi na trg, razen za uporabe, navedene v členu 15(2)(a) do (f) Uredbe, ali za skupno letno količino teh snovi manj kot 100 ton ekvivalenta CO2 na leto, veljajo količinske omejitve v okviru sistema kvot iz členov 15 in 16 ter prilog V in VI k Uredbi.

4. Uvozniki morajo imeti ob sprostitvi HFC v prosti promet veljaven vpis v evidenco kot uvozniki fluoriranih ogljikovodikov v razsutem stanju prek portala F-Gas in sistema izdajanja dovoljenj za HFC (3) v skladu z Izvedbeno uredbo Komisije (EU) 2019/661 o zagotavljanju nemotenega delovanja elektronske evidence kvot za dajanje fluoriranih ogljikovodikov na trg (4). Tak vpis v evidenco se šteje za obvezno dovoljenje za uvoz. Podobno dovoljenje je potrebno za izvoz HFC (5).

5. V skladu s Prilogo VI k Uredbi se vsota kvot, dodeljenih na podlagi referenčnih vrednosti, odšteje od največje količine HFC, ki jo je mogoče dati na trg v letu 2024, s čimer se določi količina, ki se dodeli iz te rezerve.

6. Vsi podatki, ki so jih predložila podjetja, kvote in referenčne vrednosti so shranjeni v spletnem elektronskem portalu F-Gas in sistemu izdajanja dovoljenj za HFC. Vse podatke v portalu F-Gas in sistemu izdajanja dovoljenj za HFC, vključno s kvotami, referenčnimi vrednostmi, komercialnimi in osebnimi podatki, bo Evropska komisija obravnavala kot zaupne.

7. Podjetja, ki nameravajo pridobiti kvoto iz te rezerve, morajo upoštevati postopek, opisan v točkah od 9 do 12 tega obvestila.

8. V skladu s členoma 16(2) in 17(1) Uredbe mora imeti podjetje, ki sporoči, da namerava pridobiti kvoto iz rezerve, veljaven profil vpisa v evidenco, ki ga je Komisija odobrila v skladu z Izvedbeno uredbo Komisije (EU) 2019/661, kot proizvajalec in/ali uvoznik HFC prek portala F-Gas in sistema licenc za HFC. Da bi zagotovili ustrezno obravnavo vloge za vpis v evidenco, vključno z morebitno potrebo po dodatnih informacijah, je treba takšno vlogo predložiti najpozneje dva tedna pred začetkom obdobja predložitve izjav, tj. pred 20. februarjem 2023. Za vloge, prejete po tem roku, ni mogoče zagotoviti, da bo končna odločitev o vlogi za vpis v evidenco mogoča pred koncem obdobja predložitve izjav. Pomoč pri vpisu za podjetja, ki še niso vpisana, je na voljo na spletišču GD CLIMA (6).

9. Podjetje mora izjavo o pričakovanih količinah za leto 2024 predložiti od 6. marca do 5. aprila 2023 do 13. ure po srednjeevropskem času prek portala F-Gas in sistema licenc za HFC. Navodila za predložitev izjave o kvoti so na voljo na spletišču GD CLIMA (7).

10. Komisija bo za veljavne štela samo ustrezno izpolnjene izjave, ki ne vsebujejo napak in bodo prejete do 5. aprila 2023 do 13. ure po srednjeevropskem času.

11. Na osnovi teh izjav bo Komisija tem podjetjem dodelila kvote v skladu s členom 16(2), (4) in (5) ter prilogama V in VI k Uredbi.

12. Člen 7 Izvedbene uredbe Komisije (EU) 2019/661 določa, da se za namene dodelitve kvot za dajanje HFC na trg v skladu s členom 16(5) Uredbe (EU) št. 517/2014 vsa podjetja z istim dejanskim lastnikom oziroma lastniki štejejo za enega samega deklaranta v skladu s členom 16(2) in (4) Uredbe.

13. Komisija bo podjetja o skupnih dodeljenih kvotah za leto 2024 obvestila prek portala F-Gas in sistema izdajanja dovoljenj za HFC.

14. Vpis v evidenci v portalu F-Gas in sistemu izdajanja dovoljenj za HFC in/ali izjava o namenu dajanja HFC na trg v letu 2024 sama po sebi ne dajeta pravice do dajanja HFC na trg v letu 2024.

(1) https://eur-lex.europa.eu/legal-content/SL/TXT/HTML/?uri=CELEX:32014R0517

(2) Protokol o Irski in Severni Irski: https://eur-lex.europa.eu/legal-content/SL/TXT/HTML/?uri=CELEX:12020W/TXT

(3) Evidenca je bila vzpostavljena v skladu s členom 17 Uredbe (EU) št. 517/2014:/https://webgate.ec.europa.eu/fgas

(4) https://eur-lex.europa.eu/legal-content/EN/TXT/PDF/?uri=CELEX:32019R0661&from=EN

(5) Glej člen 1(2) Izvedbene uredbe Komisije (EU) 2017/1375: https://eur-lex.europa.eu/legal-content/SL/TXT/?uri=CELEX%3A32017R1375

(6) https:/climate.ec.europa.eu/system/files/2022-01/policy_f-gas_guidance_document_sl.pdf

(7) https://climate.ec.europa.eu/system/files/2020-02/guidance_submitting_quota_declaration_en.pdf